Sekolah Menengah Sains Tuanku Munawir

Sejarah

Sekolah Menengah Sains Tuanku Munawir yang asalnya diberi nama Sekolah Menengah Sains Seremban (SASER) mula ditubuhkan secara rasminya pada Februari 2002. Sekolah ini menggunakan tapak dan bangunan yang ditinggalkan oleh Sekolah Datuk Abdul Razak, Seremban yang mendapat premis baru di Sungai Gadut. Kerja-kerja menaikkan taraf sekolah yang ditinggalkan selama hampir tiga bulan telah dijalankan dan melibatkan kos keseluruhan sebanyak hampir RM600,000. Kerja-kerja ini bermula pada 28 Februari dan siap sepenuhnya pada 30 Mac 2002. Pada 1 Mac 2002, Tuan Haji Azam bin Md Atan telah mendaftar sebagai pengetua pertama Sekolah Menengah Sains Seremban. Kumpulan pertama guru yang mendaftar pada 18 Mac 2002 adalah seramai 11 orang dan kumpulan kedua pula pada 20 Mac 2002 seramai 2 orang.
Sekolah ini dinamakan sebagai Sekolah Menengah Sains Tuanku Munawir pada 8 Mac 2011 sempena nama Yang Di-Pertuan Besar Negeri Sembilan ke-9, Tuanku Munawir Tuanku Abdul Rahman iaitu bapa kepada Yang Di-Pertuan Besar sekarang Tuanku Muhriz.

Visi

SASER penjana modal insan terbilang menjelang 2020.

Misi

Membangunkan potensi individu yang seimbang dalam pelbagai bidang ilmu dan kemahiran melalui pendidikan berkualiti.

Slogan

SASER Namamu Teratas, Takkan Saser Hilang Takhta
SASER, Your Name Will Always Be On Top And Never Shall Be Dethroned

Pelajar

Kumpulan pertama pelajar yang mendaftar pada tahun 2002 ialah seramai 122 orang melalui 2 ambilan. Kumpulan kedua pula yang mendaftar pada tahun 2003 ialah seramai lebih 300 orang melalui 4 ambilan namun sehingga akhir 2004 hanya 284 orang yang kekal. Sejak penubuhannya pada tahun 2002, setiap pelajar yang mendaftar di sekolah ini menggelar diri mereka sebagai Putera Saser atau Saserian. 

Akademik

Pada tahun 2003, seramai 19 orang pelajar sulung mendapat semua A dalam semua subjek dalam peperiksaan Sijil Pelajaran Malaysia (SPM). Manakala pelajar-pelajar kumpulan ke-2 telah muncul buat pertama kalinya sebagai sekolah paling cemerlang di Negeri Sembilan dan keempat terbaik antara Sekolah Berasrama Penuh.
Kumpulan ketiga pula berjaya menempatkan diri di tempat kedua kesuluruhan di belakang Kolej Islam Sultan Alam Shah (KISAS) di samping pencapaian keseluruhan yang berjaya menempatkan SASER sebagai sekolah terbaik di Negeri Sembilan, Kumpulan ketiga SASER juga berjaya mencapai tempat pertama di kalangan semua Sekolah Berasrama Penuh melalui pencapaian dalam mata pelajaran Matematik Moden dan Matematik Tambahan apabila memperoleh gred purata 1.00 dan 1.67 bagi kedua-dua subjek tersebut.
Putera-putera SASER kelompok yang keempat telah berjaya melonjakkan nama SASER di tempat teratas di kalangan SBP pada SPM tahun 2006 dengan GPK 1.62. SASER sekali lagi muncul menempatkan diri di tangga pertama dalam kalangan sekolah berasrama penuh pada tahun 2007 dan tangga kedua bagi keseluruhan sekolah se-Malaysia hanya di belakang Maktab Rendah Sains Mara (MRSM) Langkawi. 5 orang daripada kelompok ke-5 telah dipilih sebagai pelajar cemerlang SPM peringkat kebangsaan.
Pada SPM tahun 2008, SASER sekali lagi mengungguli kedudukan teratas dalam senarai sekolah berasrama penuh apabila 98 orang pelajar kelompok yang ke-6 berjaya memperoleh semua A dalam semua mata pelajaran. SASER telah dinobatkan sebagai Sekolah Terbaik peringkat kebangsaan pada SPM tahun 2009 dengan seramai 132 putera SASER berjaya mendapat semua A. Kelompok ke-7 SASER telah mengekalkan status nombor 1 SASER di peringkat SBP dan telah menjadi sekolah terbaik peringkat kebangsaan bagi SPM 2009. Dua orang pelajar kelompok ke-7 telah berjaya mendapat semua A+ dalam semua mata pelajaran yang diduduki.
Pangkat Sekolah Terbaik Kebangsaan juga telah sekali lagi dijulang oleh SASER pada tahun 2010 apabila diumumkan menduduki tangga teratas di kalangan SBP sekali lagi dengan GPK 0.89 dalam peperiksaan SPM 2010 dan hanya berada di belakang MRSM Pengkalan Chepa yang meraih GPK 0.83. Pada tahun ini juga, Muhammad Putera Farid Iskandar, seorang pelajar SASER telah dinobatkan sebagai Pelajar Terbaik SPM 2010 Peringkat Kebangsaan. Saban tahun, hampir 100 orang pelajar SASER diaungerahkan biasiswa untuk melanjutkan pelajaran di luar negara. Sehubungan dengan pencapaian yang cemerlang ini, SASER telah dianugerahkan pelbagai sijil penghargaan, antaranya ialah Anugerah Terbilang JPNS, Anugerah KHAS dan Anugerah EMAS Kementerian Pendidikan Malaysia (KPM).

Sekolah Berprestasi Tinggi

Sekolah Menengah Sains Tuanku Munawir, Seremban telah diiktiraf sebagai Sekolah Berprestasi Tinggi (SBT) pada tahun 2011 iaitu dalam golongan Kohort yang kedua. SBT ditakrifkan sebagai sekolah yang mempunyai etos, watak, identiti tersendiri dan unik serta menyerlah dalam semua aspek pendidikan. Sekolah ini mempunyai tradisi budaya kerja yang sangat tinggi dan cemerlang dengan modal insan nasional yang berkembang secara holistik dan berterusan serta mampu berdaya saing di persada antarabangsa dan menjadi sekolah pilihan masyarakat.

Anugerah Bai'ah

Rentetan daripada kejayaan yang cemerlang dalam bidang Akademik dan Kokurikulum, SASER telah menerima Anugerah Bai'ah oleh Kementerian Pendidikan Malaysia (KPM) sebanyak lima kali iaitu pada tahun 2011, 2012, 2013, 2014 dan 2015.

Lagu Sekolah

Sejarah Cemerlang Catat Kegemilangan 
Biar segunung dilanda cabaran
Akan berbakti sedia penuh setia
Harapan nusa dan bangsa 
Bersemangat waja berpadu tenaga 
Ilmu dituntut setiap masa
Tekun dan taat ikhlas menerimanya 
Dari guru bijaksana 
Tingkatkan iman dan takwa 
Menjana generasi mulia
Semua pengorbanan dihargai
Semua usaha dicontohi
Pemangkin kemajuan dimasa depan
Kejayaan berkekalan 
Mentahtakan sains Tuanku Munawir 
Mentahtakan sains Tuanku Munawir

Mentakhtakan Sains Tuanku Munawir (2010 - Sekarang)

Sejarah Cemerlang Catat Kegemilangan,
Biar Segunung Dilanda Cabaran, 
Akan Berbakti Sedia Penuh Setia,
Harapan Nusa Dan Bangsa.
Bersemangat Waja Berpadu Tenaga,
Ilmu Dituntut Setiap Masa,
Tekun Dan Taat Ikhlas Menerimanya,
Dari Guru Bijaksana.
Tingkatkan Iman Dan Takwa,
Menjana Generasi Mulia,
Semua Pengorbanan Dihargai,
Semua Usaha Dicontohi.
Pemangkin Kemajuan Dimasa Depan,
Kejayaan Berkekalan,
Mentakhtakan Sains Tuanku Munawir,
Mentakhtakan Sains Tuanku Munawir.

Doa Rasmi Sekolah

Bismillahirrahmanirrahim,
Segala puji Tuhan sekelian alam
Selawat dan salam ke atas junjungan besar
Nabi Muhammad S.A.W dan keluarganya.
Ampunilah dosa kami, dosa kedua ibu bapa kami, dosa guru-guru kami,
Dosa saudara-saudara Islam kami dan juga mereka yang telah menemui-Mu.
Ya Allah,
Jadikanlah diri kami insan yang beriman, bertakwa dan beramal soleh
Hidupkan kami dengan iman, matikan kami dengan iman
Serta masukkan kami ke syurga dengan penuh keimanan
Akhirkanlah umur kami Ya Allah dengan kesudahan yang baik
Dan jauhilah kiranya di akhirkan umur kami dengan kesudahan yang tidak baik
Kami bermohon ke hadrat-Mu Ya Allah
Tanamkanlah pada diri kami
Kesungguhan dan kekuatan untuk mencapai kejayaan cemerlang
Dunia dan akhirat.
Ya Allah Ya tuhan kami
Jauhkanlah kami dari sifat lemah dan malas
Sifat takut dan bakhil, tertekan dan ditindas
Serta sifat-sifat mazmumah yang lain
Jadikanlah kami pelajar yang beroleh rahmat-Mu
Keberkatan dari-Mu.
Taat dan hormat kepada kedua ibu bapa dan guru-guru
Berkatilah dan rahmatilah sekolah kami ini
Berikanlah kekuatan dan kesihatan yang baik kepada guru-guru kami
Agar dapat mendidik kami dengan sempurna
Menjadi insan yang mulia dan berguna
Amin Ya Rabbal Alamin